Dictatorul nord-coreean a testat un nou tanc de luptă
Dictatorul nord-coreean Kim Jong Un a condus un "nou tip de tanc de luptă" în timpul unor exerciţii militare în Coreea de Nord şi în momentul în care SUA şi Coreea de Sud efectuează manevre comune, a relatat joi agenţia oficială KCNA, scrie AFP, citată de News.ro.
Îmbrăcat cu o jachetă de piele neagră, Kim Jong Un a supervizat exerciţiile militare şi a venit să salute soldaţii nord-coreeni în echipament de camuflaj, fiind ovaţionat, potrivit imaginilor difuzate de oficiosul KCNA.
După ce a trecut în revistă echipajele de tancuri, liderul "s-a urcat pe un nou tip de tanc de luptă, a apucat maneta de control şi a condus el însuşi tancul", a descris agenţia de stat.
Kim Jong Un s-a declarat foarte mulţumit de "excelenta putere de lovire" a tancului. De asemenea, el a subliniat "importanţa rolului şi a responsabilităţii tancurilor în războiul modern" şi a subliniat "necesitatea de a organiza exerciţii ample care să simuleze un război real", potrivit aceleiaşi surse.
Exerciţiile nord-coreene au avut loc în ultima zi a manevrelor militare anuale de primăvară ale Washingtonului şi Seulului, care şi-au dublat numărul de soldaţi participanţi în acest an faţă de 2023, pentru a fi mai bine pregătiţi să răspundă la ameninţările nucleare tot mai mari ale Phenianului, au precizat aceştia.
Coreea de Nord, înarmată nuclear, a condamnat de mult timp aceste exerciţii ca fiind repetiţii pentru o invazie a teritoriului său. Phenianul a efectuat deja teste de armament ca răspuns la exerciţii comune de această natură.
De la începutul anului, Phenianul a desemnat Coreea de Sud drept "principalul său inamic", a închis agenţiile dedicate reunificării şi dialogului intercoreean şi a ameninţat cu războiul pentru orice încălcare a teritoriului său "chiar şi cu 0,001 milimetri".
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank